Fai rumore

«Fai rumore» (norsk oversettelse: lag støy) er en italiensk popballade, skrevet og fremført av den italienske sangeren Diodato. Den ble utgitt 7. februar 2020 og var et av hovedsporene på albumet Che vita meravigliosa. Sangen vant Italias største musikkonkurranse, Sanremo-festivalen, i 2020. Den skulle ha vært Italias bidrag til Eurovision Song Contest 2020 i Rotterdam i Nederland, men EBU valgte til slutt å avlyse konkurransen på grunn av koronaviruspandemien i Europa vinteren 2020. I mars 2020 solgte sangen til platina i Italia, Diodatos første platinatrofé.

Om sangen 
Sangen er skrevet av den italienske sanger-låtskriveren Diodato (født 1981) i samarbeid med Edwyn Roberts. Den ble første gang fremført under den italienske sangfestivalen Sanremo-festivalen i februar 2020. 

Teksten handler om lengsel og savn mellom to mennesker. «Jeg kom tilfeldigvis bort fra en person, og det er stillheter som forsterker avstanden. Sangen handler om at en trenger litt støy fra den andre parten. Det kan være en søt støy, men det viktigste er å bli hørt, ellers kan stillheten forsterke det negative», sa Diodato i et intervju.

Tittelen betyr direkte oversatt du lager støy, og henviser til at du må gjerne lage støy for meg. Sangeren spør seg om denne støyen er bra for ham, men han konkluderer med at støyen i alle fall er bedre enn den «unaturlige stillheten mellom meg og deg».

Sanremo-festivalen 2020 
Sangen var en av deltakerne i Sanremo-festivalen 2020, den største musikkonkurransen i Italia. «Fai rumore» vant til slutt finalen 8. februar med 39,3 prosent av stemmene, mye takket være pressejuryen som hadde den som klar favoritt. I telefonavstemningen lå den sist av de tre finalesangene. Sangen vant også kritikerprisen «Mia Martini» og presseprisen «Lucio Dalla».

Eurovision Song Contest 2020 
Som vinner av Sanremo-festivalen tilbød kringkasteren Rai Diodato å representere Italia med sangen i Eurovision Song Contest 2020 i Rotterdam. Diodato takket ja til tilbudet, og «Fai rumore» ble dermed Italias bidrag i konkurransen. Som et av de fem store landene i Eurovision Song Contest, hadde Italia vært direktekvalifisert til finalen lørdag 16. mai 2020. På grunn av koronavirusutbruddet i Europa vinteren 2020 så imidlertid EBU seg nødt til å avlyse konkurransen for å hindre spredning av koronaviruset SARS-CoV-2 og den medfølgende sykdommen covid-19.

Italia ble selv hardt rammet av pandemien, og hele Italia ble sendt i karantene i midten av mars. «Fai rumore» var en av sangene som italienerne sang fra balkongene sine for å holde motet oppe under karantenen.

Musikkvideo 
En musikkvideo ble spilt inn og publisert samtidig med lanseringen av sangen i februar 2020. Videoen er regissert av Giorgio Testi.

Sporliste

Listeplasseringer

Utgivelseshistorikk

Referanser 

Italienske sanger
Sanger fra 2020
Bidrag til Eurovision Song Contest 2020